Predkladacia správa

Predkladaný materiál bol vypracovaný na základe uznesenia vlády Slovenskej republiky č. 482 z 9. júna 1999, ktorým vláda schválila Stratégiu prevencie kriminality v SR. V bode B.8. uvedeného uznesenia vláda uložila ministrovi vnútra SR a predsedovi Rady vlády SR pre prevenciu kriminality „predkladať každoročne vláde správu o plnení úloh vyplývajúcich zo Stratégie prevencie kriminality v SR – do 30. apríla nasledujúceho roka“.
Správu o plnení úloh vyplývajúcich zo Stratégie prevencie kriminality v SR v roku 2001 pripravil sekretariát Rady vlády SR pre prevenciu kriminality v spolupráci so zainteresovanými ministerstvami a krajskými úradmi. Hodnotením plnenia koncepcií a preventívnych programov krajských úradov a krajských miest a vybraných okresných úradov a okresných miest sa Rada vlády SR  zaoberala priebežne počas roka 2001 a v tej súvislosti prijala uznesenia č. 4, 5, 6, 8, 9, 10, 16, 17, 18, 23, 24 a 25/2001. Hodnotením plnenia úloh vyplývajúcich zo Stratégie prevencie kriminality v SR pre jednotlivé ústredné orgány štátnej správy sa rada vlády zaoberá priebežne v roku 2002 a doteraz v tejto súvislosti prijala uznesenia č. 2, 3, 4 a 5/2002. V súlade so svojím plánom hlavných úloh a programom zasadaní bude rada vlády v tomto hodnotiacom procese pokračovať, pričom využije aj závery a uznesenia vlády SR prijaté k predkladanej správe.
Cieľom predkladaného materiálu je kriticky analyzovať výsledky dosiahnuté v SR v prevencii kriminality v roku 2001, definovať jestvujúce problémy a navrhnúť ich riešenia v záujme kontinuálneho rozvoja prevencie kriminality v SR a zvyšovania prínosu a účinnosti jej aktivít.
Správa konštatuje, že popri priaznivých výsledkoch, dosiahnutých v prevencii kriminality v jednotlivých rezortoch a na regionálnej a miestnej úrovni, sa nesplnili tie úlohy, ktoré si vyžadovali finančnú dotáciu zo štátneho rozpočtu. 
Materiál prešiel pripomienkovým konaním, ktorého vyhodnotenie je priložené. K materiálu sa vyjadrili aj členovia Rady vlády SR pre prevenciu kriminality. Po prerokovaní vládou sa materiál inému orgánu nepredkladá.